
“Vienlīdzība, iekļaušana, nediskriminācija un pamattiesību ievērošana” ieviešanas uzraudzības ziņojuma
(periods 2021.-2026. gada jūlijs)
KOPSAVILKUMS
HP VINPI ieguldījums sabiedrībai
Horizontālā principa “Vienlīdzība, iekļaušana, nediskriminācija un pamattiesību ievērošana” mērķis ir nodrošināt, lai ES fondu investīciju ieguvumi būtu pieejami pēc iespējas plašākam sabiedrības lokam, tostarp personām ar invaliditāti, dažāda vecuma cilvēkiem, etnisko minoritāšu pārstāvjiem un citām sociālās atstumtības vai diskriminācijas riskam pakļautām grupām.
Sabiedrībai tas nozīmē piekļūstamākus publiskos objektus, transportu, digitālos pakalpojumus un informāciju, kā arī mērķētāku atbalstu cilvēkiem, kuri saskaras ar šķēršļiem izglītībā, nodarbinātībā, pakalpojumu saņemšanā vai līdzdalībā sabiedrības dzīvē. Ziņojumā analizētie dati liecina, ka nozīmīgākie rezultāti sasniegti piekļūstamības un sociālās iekļaušanas jomā, īpaši veicinot personu ar invaliditāti līdzdalību un piekļūstamības prasību integrēšanu projektos. 
Vienlaikus projektu pieredze apliecina, ka ilgtspējīgākie un efektīvākie risinājumi tiek panākti tad, ja piekļūstamības un universālā dizaina principi tiek ņemti vērā jau investīciju plānošanas un projektēšanas posmā.
HP pievienotā vērtība
HP VINPI pievienotā vērtība ir vienlīdzīgu iespēju, nediskriminācijas, piekļūstamības un pamattiesību aspektu sistemātiska integrēšana visā ES fondu investīciju ciklā – no programmas un normatīvā regulējuma izstrādes līdz projektu atlasei, īstenošanai un rezultātu uzraudzībai. To apliecina fakts, ka 74,1 % no 189 Programmas specifiskajiem atbalsta mērķiem un pasākumiem ir noteikta tieša vai netieša ietekme uz horizontālā principa mērķu sasniegšanu, savukārt, iekļaujot pasākumus ar kombinēto klasifikāciju, šis īpatsvars sasniedz 76,2 %. 
Tiešais ieguldījums galvenokārt koncentrējas sociālajās investīcijās, bet infrastruktūras, ekonomikas, mobilitātes un digitalizācijas projektos horizontālais princips veicina piekļūstamākas vides, pakalpojumu un informācijas pieejamību. Par principa praktisko ietekmi liecina arī HP rādītāju sasniegtās vērtības, kas atspoguļo konkrētas projektos īstenotas darbības, piemēram, piekļūstamības uzlabojumus, pielāgotus risinājumus personām ar invaliditāti, dažādu mērķgrupu iesaisti un diskriminācijas risku mazināšanu. 
[bookmark: _Hlk242366258]Vienlaikus HP pievienotā vērtība sniedzas ārpus formāli noteiktās ietekmes klasifikācijas. Arī projektos, kuros nav noteikta tieša vai netieša ietekme uz HP, praksē tiek īstenoti piekļūstamības, nediskriminācijas un sociālās atbildības risinājumi. Piemēram, projektu īstenotāji nodrošina piekļūstamu komunikāciju un pasākumus, īsteno nediskriminējošu personāla atlasi, kā arī piemēro sociāli atbildīgu publisko iepirkumu pieeju, veicinot iekļaujošāku un pieejamāku publisko investīciju rezultātu visai sabiedrībai.
Dažādu sabiedrības grupu sasniegšana
ESF+ pasākumos pārskata periodā reģistrēti 51 417 dalībnieki (18 091 vīrieši, 33 326 sievietes), kas apliecina Programmas spēju sasniegt gan plašas sabiedrības grupas, gan iedzīvotājus, kuri pakļauti augstākam nevienlīdzības, diskriminācijas vai sociālās atstumtības riskam. Sievietes veido 64,8 % no dalībniekiem, kas galvenokārt skaidrojams ar izglītības, veselības un sociālās aprūpes nozaru specifiku un šo nozaru mērķgrupu struktūru. Lielāko dalībnieku daļu veido personas vecumā no 30 līdz 54 gadiem, savukārt jauniešu un senioru iesaiste ir zemāka, norādot uz nepieciešamību turpināt attīstīt mērķētus atbalsta risinājumus šīm grupām. 
Personas ar invaliditāti veido 11,4 % no reģistrētajiem ESF+ dalībniekiem, un to līdzdalība galvenokārt koncentrējas pasākumos, kuros šī grupa ir noteikta kā tiešā mērķgrupa. Savukārt 4060 reģistrēto etnisko minoritāšu pārstāvju iesaiste pārsvarā saistīta ar sociālās iekļaušanas, integrācijas un nodarbinātības pasākumiem. Tas apliecina, ka mērķētas intervences efektīvi sasniedz konkrētas sabiedrības grupas, vienlaikus aktualizējot nepieciešamību vienlīdzības, iekļaušanas un piekļūstamības aspektus horizontāli integrēt plašākā ESF+ pasākumu lokā.
Praktiski ieguvumi projektu līmenī
HP VINPI rādītāji apliecina, ka horizontālais princips projektu līmenī tiek īstenots ar konkrētām specifiskām darbībām un sasniegtajiem rezultātiem. Pārskata periodā analizēti 218 ESF+ projekti un 2192 materiālo investīciju projekti, kuros horizontālā principa prasības integrētas pakalpojumu, infrastruktūras un informācijas piekļūstamības uzlabošanā. 
Visplašāk izmantotie rādītāji saistīti ar piekļūstamu pasākumu nodrošināšanu, personu ar invaliditāti sasniegšanu, atbalstu sociālās atstumtības riskam pakļautām personām un nediskriminācijas principa integrēšanu pasākumu un mācību saturā. Savukārt infrastruktūras projektos būtiskākie rezultāti saistīti ar piekļūstamu objektu, sabiedriskā transporta, digitālo pakalpojumu un piekļūstamu civilās aizsardzības risinājumu izveidi. 
Praksē tas nozīmē piekļūstamākus pakalpojumus, informāciju un vidi, tostarp zīmju valodas tulkojumus, subtitrus, informāciju vieglajā valodā, pielāgotus risinājumus personām ar invaliditāti, bērnu uzraudzības pakalpojumus un citus atbalsta mehānismus, kas cilvēkiem palīdz saņemt pakalpojumus, piedalīties izglītības un nodarbinātības pasākumos, izmantot publisko infrastruktūru un pilnvērtīgāk iesaistīties sabiedriskajā dzīvē.
Galvenie secinājumi un turpmāk pilnveidojamais
Ziņojums apliecina, ka HP VINPI ir nostiprinājies kā neatņemama ES fondu plānošanas un ieviešanas sastāvdaļa. Vislielākie un vislabāk dokumentētie rezultāti sasniegti piekļūstamības, sociālās iekļaušanas un personu ar invaliditāti atbalsta jomā. Ir izveidota arī HP uzraudzības sistēma un uzkrāts nozīmīgs pierādījumu kopums par īstenotajām darbībām un sasniegtajiem rezultātiem. Vienlaikus analīze parāda, ka horizontālā principa potenciāls vēl nav pilnībā izmantots visās investīciju jomās, īpaši inovāciju, digitalizācijas, klimata un ekonomikas attīstības pasākumos. 
Izvērtējums liecina, ka esošā uzraudzības sistēma sekmīgi uzkrāj informāciju par īstenotajām darbībām, sasniegtajām mērķgrupām un radītajiem piekļūstamības risinājumiem. Tomēr datu kvalitāte un salīdzināmība dažādos pasākumos joprojām ir nevienmērīga, daļa rādītāju tiek izmantoti ierobežoti, bet pieejamā informācija ne vienmēr ļauj pilnvērtīgi novērtēt faktisko ietekmi uz cilvēku dzīvi un sasniegtajām pārmaiņām. Tādēļ līdztekus kvantitatīvajai uzraudzībai turpmāk būtu veicami arī mērķēti izvērtējumi par HP īstenošanas kvalitāti un tās ietekmi uz dažādām sabiedrības grupām. 
2028.–2034. gada plānošanas periodā galvenais uzdevums nav paplašināt horizontālā principa tvērumu, bet gan stiprināt tā kvalitatīvu un nozares specifikā balstītu īstenošanu. Nepieciešams pilnveidot rādītāju sistēmu, uzlabot datu kvalitāti un salīdzināmību, ciešāk sasaistīt HP prasības ar nozaru attīstības mērķiem un kvantitatīvo uzraudzību papildināt ar cilvēku pieredzes un faktiski sasniegto pārmaiņu izvērtējumu. Tas ļaus precīzāk novērtēt un demonstrēt ES fondu investīciju ieguldījumu vienlīdzīgu iespēju, iekļaušanas, piekļūstamības un pamattiesību veicināšanā. Vienlaikus tas stiprinās izpratni, ka vienlīdzīgas iespējas, nediskriminācija un piekļūstamība nav papildu prasības, bet gan neatņemama kvalitatīvu un ilgtspējīgu publisko investīciju sastāvdaļa.

